הָיִינוּ כְּחוֹלְמִים

כְּנֶגֶד כָּל הַסִכּוּיִים

כְּנֶגֶד כָּל הָאִיּוּמִים

כְּנֶגֶד כָּל הַמִּתְנַגְּדִים

כְּנֶגֶד כָּל הַסַּפְקָנִים

כְּנֶגֶד כָּל

אוֹיְבִים וְשׂוֹנְאִים

שׁוּעָלִים קְטַנִּים

וְגַם גְּדוֹלִים

נְטִיעוֹת עוֹקְרִים

שָׂדוֹת שׂוֹרְפִים

כְּרָמִים מְחַבְּלִים

וְעִנְבֵיהֶם מְכַלִּים

כֶּרֶם ה' צְבָאוֹת

בּוֹזְזִים וּמְחַלְּלִים

אֵין תִּקְוָה וְאַחֲרִית

אוֹמְרִים, לְעַם הַיְּהוּדִים

כְּנֶגֶד כָּל אֵלֶּה וַאֲחֵרִים

**הָיִינוּ כְּחוֹלְמִים**

עִם כָּל חֲלוּצִים וַחֲלוּצוֹת

עִם כֹּל הַנַּחְשׁוֹנִים

תִּקְווֹת מַשְׂאַת דּוֹרוֹת

עַל כִּתְפָם נוֹשְׂאִים

עִם כָּל חלום חוֹלְמִים

עִם כָּל בָּרֹאשׁ הוֹלְכִים

עִם כָּל אֲשֶׁר

בַּמְּלָאכָה עוֹשִׂים

בַּשֶּׁלַח אוֹחֲזִים

יָתֵד תּוֹקְעִים

חוֹמָה בּוֹנִים

אִילָן נוֹטְעִים

שָׂדֶה וְנִיר חוֹרְשִׁים

כֶּרֶם בְּשִׁיר זוֹמְרִים

בְּדֶמַע זוֹרְעִים

וּבְרִנָּה קוֹצְרִים

וְכָל הָעֵת הַזֹּאת,

עֵינֵיהֶם פְּקוּחוֹת

וְאָזְנֵיהֶם כְּרוּיוֹת

קַשּׁוּבִים הַלְּבָבוֹת.

וְאֶת קוֹל הַשּׁוֹפָר שׁוֹמְעִים וּמַשְׁמִיעִים

עִם כָּל אֵלֶּה וְעִם רַבִּים, רַבִּים אֲחֵרִים

**הָיִינוּ כְּחוֹלְמִים וְלוֹחֲמִים**

לְכָל הַמְּלַגְלְגִים

לְכָל הַמַּסְפִּידִים

לְכָל רוֹאֵי שְׁחוֹרוֹת

תּוֹקְעֵי מַקְּלוֹת בַּגַּלְגָּלִים

לְכָל אֲשֶׁר בְּהֶבֶל פֵּה

"מַה זֶּה וְעַל מַה זֶּה"

מְצַקְצְקִים וּמְלַהֲגִים.

מוֹצִיאֵי דִּבָּה וּמַלְשִׁינִים

פַּשְׁקְוִילִים כּוֹתְבִים

בַּפְּגָמִים מְחַטְּטִים

עַל כָּל כִּשָּׁלוֹן מְקַפְּצִים.

בְּמַאֲמָרִים מְלֻמָּדִים

לָרִבּוֹנוּת בָּזִים וּבוֹזִים

בְּחִשּׁוּבֵי הַקֵּץ מְפַלְפְּלִים

עֵינַיִם לַמָּרוֹם מְגַלְגְּלִים

מְדִינָה לַיְּהוּדִים?

ששש .. לֹא לְהַרְגִּיז אֶת הַגּוֹיִים

לְכָל אֵלֶּה אָחִים אֲהוּבִים

**עוֹדֵנוּ חוֹלְמִים וּמוֹחֲלִים**

עִם כָּל הָאַכְזָבוֹת

עִם כָּל הַקְּשָׁיִים

עִם כָּל הַכִּשְׁלוֹנוֹת

עִם כָּל הַפְּגָמִים

מַה קָטְנוּ הֵם לְעֻמַּת

הַמַּעֲשִׂים הַכַּבִּירִים

עִם כָּל

שֶׁנּוֹתַר עוֹד לַעֲשׂוֹת

לְהוֹסִיף וְלִבְנוֹת

לְקַבֵּץ הַגָּלוּיוֹת

לְחַנֵּךְ הַדּוֹרוֹת

בַּתּוֹרָה לַהֲגוֹת

בַּמַּדָּע לַעֲלוֹת

לְתַקֵּן הָעַוְלוֹת

בְּצֶדֶק לִשׁפֹּט

חֶסֶד לִנְטוֹת

לְקָרֵב לְבָבוֹת

שִׂנְאָה לְכַבּוֹת

אַחְדוּת עַל נֵס

לְהַעֲלוֹת

אַהֲבַת חִנָּם

ּלְהַרְבּוֹת.

לְמַעַן כָּל אֵלֶּה

וָעוֹד

לֹא נִמְעַד וְלֹא נִמּוֹט

בְּעֵת נוֹסִיף ונַרְבֵּה

הַמַּעֲשִׂים הַטּוֹבִים

וְנַגְדִּיל הַמִּפְעָלוֹת

לַדוֹרוֹת הַבָּאִים

**הָיִינוּ וְעוֹדֵנוּ חוֹלְמִים וְלוֹחֲמִים**

חג חירות ועצמאות שמח,

מחלקי המים